Document ID: 32015R0595

PROVEDBENA UREDBA KOMISIJE (EU) 2015/595
оd 15. travnja 2015.
o koordiniranom višegodišnjem programu kontrole Unije za 2016., 2017. i 2018. za osiguranje sukladnosti s maksimalnim razinama ostataka pesticida i ocjenu izloženosti potrošača ostacima pesticida u i na hrani biljnog i životinjskog podrijetla
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 29. stavak 2.,
budući da:
(1)
Uredbom Komisije (EZ) br. 1213/2008 (2) uspostavljen je prvi koordinirani višegodišnji program Zajednice koji obuhvaća godine 2009., 2010. i 2011. Program je nastavljen u okviru daljnjih uredbi Komisije. Zadnja od njih bila je Provedbena uredba Komisije (EU) br. 400/2014 (3).
(2)
Prehrana u Uniji zasniva se na trideset do četrdeset prehrambenih proizvoda. S obzirom na to da u razdoblju od tri godine dolazi do znatnih promjena u uporabi pesticida, pesticide u tim prehrambenim proizvodima trebalo bi pratiti tijekom niza trogodišnjih ciklusa kako bi se mogla procijeniti izloženost potrošača i primjena zakonodavstva Unije.
(3)
Na temelju binomne distribucije vjerojatnosti može se izračunati da ispitivanje 654 uzorka omogućuje da se s pouzdanošću većom od 99 % otkrije uzorak koji sadržava ostatke pesticida iznad granice utvrđivanja, pod uvjetom da najmanje 1 % proizvodâ sadržava ostatke iznad te granice (4). Uzimanje uzoraka trebalo bi se raspodijeliti među državama članicama na temelju njihova broja stanovnika, pri čemu bi za svaki proizvod i svaku godinu trebalo uzeti najmanje 12 uzoraka.
(4)
Uzeti su u obzir analitički rezultati prethodnih programa službene kontrole Unije kako bi raspon pesticida obuhvaćenih programom kontrole bio reprezentativan za uporabljene pesticide.
(5)
Smjernice o analitičkoj kontroli kvalitete i postupcima validacije pri analizi ostataka pesticida u hrani i hrani za životinje objavljene su na web-mjestu Komisije (5).
(6)
Ako su definicijom ostataka pesticida obuhvaćene i druge aktivne tvari, metaboliti ili proizvodi razgradnje ili reakcije, te spojeve treba navesti zasebno ako se mjere pojedinačno.
(7)
Države članice, Komisija i Europska agencija za sigurnost hrane dogovorile su provedbene mjere za podatke koje dostavljaju države članice, kao što je standardni opis uzorka za dostavu rezultata analize ostataka pesticida (Standard Sample Description - SSD) (6), (7).
(8)
Postupci uzimanja uzoraka trebali bi biti u skladu s Direktivom Komisije 2002/63/EZ (8), koja sadržava metode i postupke uzimanja uzoraka koje je preporučila Komisija za Codex Alimentarius.
(9)
Potrebno je ocijeniti poštuju li se maksimalne razine ostataka u hrani za dojenčad propisane u članku 10. Direktive Komisije 2006/141/EZ (9) i članku 7. Direktive Komisije 2006/125/EZ (10), uzimajući u obzir samo definicije ostataka kako su utvrđene u Uredbi (EZ) br. 396/2005.
(10)
U pogledu metoda za utvrđivanje pojedinačnog ostatka, države članice mogu ispuniti svoje obveze analize koristeći se službenim laboratorijima koji već raspolažu potrebnim validiranim metodama.
(11)
Države članice trebale bi do 31. kolovoza svake godine dostaviti podatke za prethodnu kalendarsku godinu.
(12)
Kako bi se izbjegle nejasnoće zbog preklapanja uzastopnih višegodišnjih programa, Uredbu (EU) br. 400/2014 trebalo bi staviti izvan snage u interesu pravne sigurnosti. Međutim, trebala bi se i dalje primjenjivati na uzorke uzete 2015.
(13)
Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU UREDBU:
Članak 1.
Države članice tijekom 2016., 2017. i 2018. uzimaju i analiziraju uzorke za kombinacije pesticid/proizvod kako je utvrđeno u Prilogu I.
Broj uzoraka svakog proizvoda, uključujući hranu za dojenčad i malu djecu te proizvode podrijetlom iz ekološkog uzgoja, utvrđen je u Prilogu II.
Članak 2.
1. Serija proizvoda za uzimanje uzoraka odabire se nasumično.
Postupak uzimanja uzoraka, uključujući broj jedinica, treba biti u skladu s Direktivom 2002/63/EZ.
2. Svi uzorci, uključujući i uzorke hrane za dojenčad i malu djecu, analiziraju se na pesticide utvrđene u Prilogu I. u skladu s definicijama ostataka utvrđenima u Uredbi (EZ) br. 396/2005.
3. U slučaju hrane za dojenčad i malu djecu uzorci se ocjenjuju na proizvodima koji su spremni za uporabu ili pripremljeni prema uputama proizvođača, uzimajući u obzir maksimalne razine ostataka utvrđene u direktivama 2006/125/EZ i 2006/141/EZ. Ako se takva hrana može konzumirati kao gotovi proizvod i kao proizvod za pripremu, dostavljaju se rezultati za gotovi proizvod.
Članak 3.
Države članice dostavljaju rezultate analize uzoraka ispitanih 2016. do 31. kolovoza 2017. odnosno do 31. kolovoza 2018. za uzroke ispitane 2017. te 31. kolovoza 2019. za uzorke ispitane 2018. Ti se rezultati dostavljaju u skladu sa standardnim opisom uzorka (SSD).
Ako definicija ostataka pesticida uključuje više spojeva (aktivnih tvari, metabolita i/ili proizvoda razgradnje ili reakcije), države članice rezultate analize dostavljaju u skladu s punom definicijom ostatka. Osim toga, ako su mjereni pojedinačno, rezultati svih analiza navedenih u definiciji ostatka podnose se odvojeno.
Članak 4.
Provedbena uredba (EU) br. 400/2014 stavlja se izvan snage.
Međutim, i dalje se primjenjuje na uzorke ispitane 2015.
Članak 5.
Ova Uredba stupa na snagu 1. siječnja 2016.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 15. travnja 2015.

Labels: 17
19
0
6
15